De Nordjyske Biblioteker i Kulturkaravane Nord – Hverdagsglimt

Kære deltager i Kulturkaravanen

De Nordjyske Biblioteker har på tværs af de 11 nordjyske kommuner udviklet 6 kulturtilbud til Kulturkaravanen – Hverdagsglimt. Vi er rigtig glade for du vil være med. Vi har arbejdet HÅRDT og længe for at bibliotekerne bliver synlige i Kulturkaravanen og at vi lykkes med at lave nogle succesfulde arrangementer, derfor vil vi gerne du læser dette dokument – det er lidt langt, men det er vigtigt for os, at vi er enige om disse ting.

Du er med som en del af De Nordjyske Bibliotekers del, det vil sige, at vi forventer at du ved lidt om bibliotekernes formål med at være med. Vi tænker, at hvis du bliver spurgt om din deltagelse i de enkelte kommuner, hvad enten det er lokalpresse, kulturkonsulenter eller de deltagende borgere nævner du, at du kommer som en del af De Nordjyske Bibliotekers tilbud. Her er lidt af vores tanker om, hvorfor bibliotekerne er med.

Vi forventer du reklamerer for din deltagelse på sociale medier eller din hjemmeside, og at du gerne deler billeder eller dokumenterer aftenen. Her må du rigtig gerne nævne ”De Nordjyske Biblioteker” #DeNordjyskeBiblioteker og gerne det lokale bibliotek i den kommune, du er på besøg i.

Hilsen Vita og Louise – projektledelse på De Nordjyske Bibliotekers tilbud. Du er velkommen til at kontakte os, hvis du har spørgsmål.

De Nordjyske Bibliotekers tanker om vores arrangementer:

VIDEN OG KULTUR

* Bibliotekerne er et vigtigt fundament for den frie meningsdannelse, almendannelse og den demokratiske deltagelse – og her spiller kulturoplevelserne en vigtig rolle. Det er i kunsten og kulturen at vi som mennesker får sat sig selv og sin samtid i relief og åbner sig for nye tanker og måder at være til på. Kulturkaravanen vil gerne flytte nordjydernes grænser nænsomt og rykke os sammen i et stærkt regionalt fællesskab - og her er De Nordjyske Biblioteker vigtige medspillere.

53 MØDESTEDER OG RULLENDE BOGBUSSER

* På bibliotekerne mødes vi med en mangfoldighed af nordjyder hver dag. Og - ikke mindst så møder nordjyderne hinanden på bibliotekerne - på tværs af segmenter og aldre.

SAMARBEJDE

* Vi er gode til at samarbejde i vores lokalområde og har mange daglige relationer til fx skoler, foreninger, klubber og vækstlag.

STÆRK FAGLIGHED OG DRIFTSSIKKERHED

* Vores organisationer er gearede til at lave arrangementer – og vi er alle trænede formidlere og værter.

HVERDAG

* Bibliotekerne er til for at hjælpe borgerne i deres hverdag – materiale til skole og fritid OG vi bliver spurgt om næsten alt ift borgernes store og små udfordringer.

På den måde er vi med til at understøtte borgernes almendannelse og mestring af deres liv.

**Når man tænker nærmere over det, er det jo via alle de små hverdagsvalg vi alle sammen skaber vores liv.**

Derfor er vi De Nordjyske Biblioteker rigtig glade for temaet Hverdagsglimt

**Aftaler og tidplan og alt det praktiske**

Vi forventer du kommer og er en del af hele arrangementet, at du er med til at sørge for at alle gæsterne får en god oplevelse. Det er en del af Kulturkaravanens formål, at finde gæster til arrangementerne, som ikke altid er de sædvanlige kulturbrugere, derfor er det endnu vigtigere, at vi er gode værter. At alle kan regne med, at bibliotekets arrangementer er imødekommende, nede på jorden og sørger for at alle får en god oplevelse. Hjælp med alt det praktiske, der er brug for – vi er et team.

Du har i drejebogen for dit arrangement fået et tidsinterval, der er dit. Vi forventer, at du overholder den tid du har. Står der du har 30 minutter, er det det du har. Du må heller bruge 3 min for lidt end for meget, men tilpas det så tiden passer så præcis som muligt. Det betyder noget for dem, der afholder det men også for gæsterne. Som projektledere er vi ikke tilstede, og det er vores kollegaer fra de andre biblioteker, der skal være værter sammen med den lokale kulturkonsulenter. Det betyder de ikke kender jer (som udgangspunkt), og har brug for I følger det program, der er lagt.

Hverdagsglimt

Som I kan se i det ovenstående, er hverdagsglimt en rigtig god overskrift for bibliotekerne. Vi vil derfor gerne at I alle forholder jer til disse spørgsmål I jeres oplæg. Spørgsmålene er egentlig samtalekort fra vores arrangement Samtalekraft, men vi tænker I alle kan bruge et som et forberedelseskort. Hvad vil I fortælle om det gode (kultur)liv i de nordjyske kommuner.

• Hvad optager dig til dagligt?

o Og hvad holder dig fra at bruge din tid på det?

• Hvordan har du valgt at indrette din hverdag?

• Hvor mange penge skal du tjene for at få din hverdag til at hænge sammen?

o Og hvad bruger du resten til?

• Hvorfor er du endt med denne hverdag?

• Hvad har du gjort undervejs?

• Hvad har du valgt fra?

• Hvilke muligheder har du udelukket?

• Hvordan har din hverdag forandret sig om fem år?

**Her kan du se en oversigt over alle De Nordjyske Bibliotekers tilbud ind i kulturkaravanen**

*Samtalekraft – brug din handlekraft i hverdage*

Det vil vi gerne opnå: lokale organisationer/klubber/netværk lærer hinanden at kende ud fra samtaler om den enkeltes hverdagsliv. Understøtte at der opstår nye samarbejder lokalt.

Målgruppe: lokale organisationer, der vil kunne få noget godt ud af at mødes

Hvordan: møde med mennesker, der har valgt en anden slags hverdag - samtalemenu, der stiller spørgsmål til, hvorfor man har den hverdag man har – faciliteret af en journalist.

*Hverdagens små historier*

Det vil vi gerne opnå: de nordjyske børnehavebørn oplever det magiske i at gå i dybden med en fortælling, der handler om noget de kan relatere til – det ikke at kunne falde i søvn om aftenen. Glenn Ringtved: God nat sagde katten

Målgruppe: alle børnehavebørn i Nordjylland

Hvordan: alle børnehavebørn i Nordjylland får læst den samme bog op, nogle kommer på biblioteket og leger skattejagt baseret på bogen og leger historien i en scenografi. Derudover ser de en video enten ude i børnehaven eller på biblioteket, hvor forfatteren fortæller.

*Fortællinger fra Nordjylland - SoMe journalist for en dag*

Det vil vi gerne opnå: at unge prøver kræfter med at lave interviews til de sociale medier og skaber en fortælling om deres sted i Nordjylland.

Målgruppe: ungdomsuddannelserne, højskoler, VUC

Hvordan: Undervisningsforløb, interviews, redigering, lægge op på en dedikeret facebookside

*Lyrikbingo med musik*

Det vil vi gerne opnå: at opleve lyrik på en ny måde og opleve hverdagsoplevelser formidlet af en singer/songwriter

Målgruppe: alle aldersklasser – gerne familier

Hvordan: tallene på bingopladerne er udskiftet med ord fra fire meget forskellige digte. Præmier fra regionens kulturinstitutioner og fra de lokale fx sportsklubber og handlende.

*Black Out Poetry med Brønderslev Forfatterskole*

Det vil vi gerne opnå: at unge prøver kræfter med selv at skabe lyrik og en lille tekst om deres hverdag

Målgruppe: Udskolingen, ungdomsuddannelser

Hvordan: Unge fra Brønderslev Forfatterskole står for skriveværkstedet – unge til unge formidling.

*Brevskrivningskoncert*

Det vil vi gerne opnå: at gæsterne oplever fordybelsen i at skrive et brev som i gamle dage – mindfulness

Målgruppe: alle

Hvordan: et smukt rum, afdæmpet musik, kvalitetspapir, lægge brev i kuvert og frankere.